LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL IMPORTUOJAMŲ EKOLOGIŠKŲ ŽEMĖS ŪKIO IR MAISTO PRODUKTŲ DOKUMENTŲ PATIKROS TVARKOS APRAŠO PATVIRTINIMO

2012 m. gegužės 17 d. Nr. 3D-352

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405), 9.17 punktu,

t v i r t i n u Importuojamų ekologiškų žemės ūkio ir maisto produktų dokumentų patikros tvarkos aprašą (pridedama).

Žemės ūkio ministras	Kazys Starkevičius

PATVIRTINTA

Lietuvos Respublikos žemės ūkio ministro

2012 m. gegužės 17 d. įsakymu Nr. 3D-352

IMPORTUOJAMŲ EKOLOGIŠKŲ ŽEMĖS ŪKIO IR MAISTO PRODUKTŲ DOKUMENTŲ PATIKROS TVARKOS APRAŠAS

I. BENDROSIOS NUOSTATOS

1. Importuojamų ekologiškų žemės ūkio ir maisto produktų dokumentų patikros tvarkos aprašas (toliau – aprašas) parengtas vadovaujantis 2007 m. birželio 28 d. Tarybos reglamentu (EB) Nr. 834/2007 dėl ekologinės gamybos ir ekologiškų produktų ženklinimo ir panaikinančiu reglamentą (EEB) Nr. 2092/91 (OL 2007 L 189, p. 1) su paskutiniais pakeitimais, padarytais 2008 m. rugsėjo 29 d. Tarybos reglamentu (EB) Nr. 967/2008 (OL 2008 L 264, p. 1), 2008 m. rugsėjo 5 d. Komisijos reglamentu (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL 2008 L 250, p. 1), su paskutiniais pakeitimais, padarytais 2012 m. kovo 8 d. Komisijos įgyvendinimo reglamentu (ES) Nr. 2036/2012 (OL 2012 L 71, p. 42), 2008 m. gruodžio 8 d. Komisijos reglamentu (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL 2008 L334, p. 25) su paskutiniais pakeitimais, padarytais 2012 m. vasario 14 d. Komisijos įgyvendinimo reglamentu (ES) Nr. 126/2012 (OL 2012 41, p. 5), ir nustato importuojamų iš trečiųjų šalių ekologiškų žemės ūkio ir maisto produktų (toliau – ekologiški produktai) ir jų ekologiškumą patvirtinančių dokumentų kontrolės organizavimo ir vykdymo Lietuvos Respublikoje tvarką.

2. Aprašu siekiama, remiantis Europos Sąjungos (toliau – ES) teisės aktuose nustatytais reikalavimais, detalizuoti importuojamų iš trečiųjų šalių į Lietuvos Respublikos ar kitų ES valstybių narių teritoriją per Lietuvos Respublikos pasienio veterinarijos postus arba įvežamų per kitų ES valstybių narių pasienio kontrolės postus ekologiškų produktų, kuriems nėra atlikta valstybinė maisto kontrolė kitoje ES valstybėje narėje bei nėra priimtas sprendimas leisti juos tiekti rinkai (toliau – importuojami ekologiški produktai), Lietuvos Respublikoje valstybinės kontrolės sistemos organizavimo tvarką.

3. Aprašas taikomas ekologinę žemės ūkio ir maisto produktų gamybą sertifikuojančioms žemės ūkio ministro įsakymu patvirtintoms sertifikavimo įstaigoms (toliau – sertifikavimo įstaiga), importuojamų ekologiškų produktų dokumentų kontrolę vykdančioms Valstybinės maisto ir veterinarijos tarnybos kontrolės įstaigoms (toliau – kontrolės įstaiga), ūkio subjektams (fiziniams arba juridiniams asmenims ar kitoms organizacijoms, taip pat jų padaliniams), ketinantiems importuoti arba importuojantiems iš trečiųjų šalių ekologiškus produktus, ir pirmiesiems gavėjams, dalyvaujantiems importuojant ir (arba) priimant savo arba kito ūkio subjekto poreikiams ekologiškus produktus.

4. Apraše vartojamos sąvokos apibrėžtos šio aprašo 1 punkte nurodytuose ES teisės aktuose ir su importuojamo negyvūninio ir gyvūninio maisto valstybine maisto kontrole susijusiuose teisės aktuose.

II. SERTIFIKAVIMO ĮSTAIGOS ATLIEKAMA IMPORTUOTOJO PATEIKTOS INFORMACIJOS EKOLOGIŠKUMĄ PATVIRTINANČIŲ DOKUMENTŲ ATITIKTIES TEISĖS AKTŲ REIKALAVIMAMS KONTROLĖ

5. Importuotojas apie kiekvieną ketinamą importuoti ekologiškų produktų siuntą (toliau – siunta) prieš 5 darbo dienas nuo ketinimo ją įvežti per Lietuvos Respublikos pasienio veterinarijos postą praneša sertifikavimo įstaigai raštu (lietuvių, rusų, vokiečių, anglų kalba arba bet kuria kita kalba, tačiau tokiu atveju pridedamas oficialus vertimas į lietuvių kalbą) ir pateikia laisva forma siuntos pirmojo gavėjo pavadinimą (vardą, pavardę), adresą ir prideda ketinamų importuoti produktų ekologiškumą patvirtinančius dokumentus:

5.1. jeigu importuojami reikalavimus atitinkantys produktai, kaip nurodyta reglamento (EB) Nr. 834/2007 32 straipsnyje, – patvirtinamojo dokumento, kurio pavyzdys pateiktas reglamento (EB) Nr. 1235/2008 II priede (toliau – patvirtinamasis dokumentas), originalą. Patvirtinamieji dokumentai gali būti išduodami pripažintos, t. y. reglamento (EB) Nr. 1235/2008 I priede nurodytos ES arba trečiosios šalies kontrolės institucijos arba kontrolės įstaigos;

5.2. jeigu importuojami produktai, kuriems suteikiamos lygiavertės garantijos, kaip nurodyta reglamento (EB) Nr. 834/2007 33 straipsnio 2 ir 3 punktuose, – į Europos Bendriją įvežamų ekologinių produktų patikrinimo sertifikato, kurio pavyzdys pateiktas reglamento (EB) Nr. 1235/2008 V priede (toliau – patikrinimo sertifikatas), originalą. Šiuo atveju patikrinimo sertifikatai gali būti išduodami:

5.2.1. trečiųjų šalių kompetentingų institucijų, kontrolės įstaigų arba kontrolės institucijų, išvardytų reglamento (EB) Nr. 1235/2008 III priede nurodytame pripažintų trečiųjų šalių, t. y. šalių, kurių gamybos sistema atitinka ES teisės aktuose nustatytus ekologinės gamybos principus ir gamybos taisykles, sąraše;

5.2.2. pripažintų trečiųjų šalių kontrolės įstaigų arba kontrolės institucijų, kurios įvardytos kompetentingomis trečiosiose šalyse vykdyti kontrolę ir nurodytos reglamento (EB) Nr. 1235/2008 IV priede.

6. Importuotojas, sertifikavimo įstaigai paprašius, raštu ar el. paštu pateikia papildomai kitą susijusią su importuojamo ekologiško produkto kontrole informaciją (pvz., susitarimus dėl vežimo iš eksportuotojo trečiojoje šalyje iki pirmojo gavėjo ir iš pirmojo gavėjo patalpų arba laikymo vietų iki ES esančių gavėjų), jeigu sertifikavimo įstaigai nepakanka turimos informacijos, kad būtų priimamas objektyvus sprendimas dėl ekologiškumą patvirtinančių dokumentų.

7. Sertifikavimo įstaiga per 5 darbo dienas patikrina importuotojo pateiktų šio aprašo 5.1 ir (arba) 5.2 punktuose nurodytų dokumentų atitiktį teisės aktų reikalavimams. Nustačiusi, kad importuotojo pateikti šio aprašo 5.1 ir (arba) 5.2 punktuose nurodyti dokumentai atitinka teisės aktų reikalavimus, sertifikavimo įstaiga išsiunčia importuotojui jo pateiktus patvirtinamojo dokumento arba patikrinimo sertifikato originalą kartu su lydraščiu, kuriame nurodoma, kad leidžiama importuoti šiuose dokumentuose nurodytus produktus kaip ekologiškus.

8. Sertifikavimo įstaiga, nustačiusi, kad importuotojo pateikti šio aprašo 5.1 ir (arba) 5.2 punkte nurodyti dokumentai neatitinka teisės aktų reikalavimų, apie tai per 3 darbo dienas raštu informuoja importuotoją, nurodydama neatitiktį teisės aktų reikalavimams.

9. Jeigu importuotojas ketina importuoti ekologiškų produktų partiją, t. y. importuoti siuntą dalimis, į Europos Bendriją įvežamų ekologinių produktų patikrinimo sertifikato ištraukai gauti, kurios pavyzdys pateiktas reglamento (EB) Nr. 1235/2008 VI priede (toliau – patikrinimo sertifikato ištrauka), jis kreipiasi į sertifikavimo įstaigą, pateikdamas:

9.1. pagrindinio siuntos patikrinimo sertifikato kopiją;

9.2. partijos, gautos suskirsčius siuntą, gavėjo pavadinimą (vardą, pavardę) ir adresą;

9.3. ženklus ir numerius, konteinerio Nr., skaičių ir rūšį, partijos prekės pavadinimą;

9.4. kodą pagal Kombinuotąją nomenklatūrą;

9.5. deklaruojamą partijos kiekį.

10. Sertifikavimo įstaiga per 5 darbo dienas patikrina importuotojo pateiktą šio aprašo 9 punkte nurodytą informaciją ir išsiunčia importuotojui jo pateiktą patvirtinamojo dokumento ištrauką kartu su lydraščiu, kuriame nurodoma, kad leidžiama importuoti sertifikato ištraukoje nurodytą partiją kaip ekologišką.

11. Sertifikavimo įstaiga, nustačiusi, kad nepakanka turimos informacijos, kad būtų priimamas objektyvus sprendimas dėl ekologiškumą patvirtinančių dokumentų, arba importuotojo pateikta ne visa šio aprašo 9 punkte nurodyta informacija, apie tai per 3 darbo dienas nuo šio fakto nustatymo dienos raštu informuoja importuotoją, prašydama pateikti trūkstamą informaciją.

12. Patikrinimo sertifikato ištraukos 14 langelyje nurodytą informaciją pildo ir patvirtina sertifikavimo įstaiga.

III. SERTIFIKAVIMO ĮSTAIGOS IMPORTUOTOJUI PATIKRINIMO SERTIFIKATŲ EKOLOGIŠKŲ PRODUKTŲ IMPORTUI IŠDAVIMO TVARKA

13. Jeigu ketinamiems iš trečiųjų šalių importuoti produktams negali būti išduotas reglamento (EB) Nr. 834/2007 32 straipsnyje nurodyta tvarka pripažintos ES arba trečiosios šalies kontrolės institucijos arba kontrolės įstaigos, nurodytos reglamento (EB) Nr. 1235/2008 I priede, patvirtinamasis dokumentas, reglamento (EB) Nr. 834/2007 33 straipsnio 2 punkte nurodyta tvarka pripažintos trečiosios šalies, nurodytos reglamento (EB) Nr. 1235/2008 III priede, patikrinimo sertifikatas arba reglamento (EB) Nr. 834/2007 33 straipsnio 3 punkte nurodyta tvarka ES arba trečiosios šalies pripažintos kontrolės įstaigos arba kontrolės institucijos, nurodytos reglamento (EB) Nr. 1235/2008 IV priede, patikrinimo sertifikatas, importuotojas patikrinimo sertifikatui gauti kreipiasi į sertifikavimo įstaigą ir pateikia anglų kalba (arba kita ES kalba, pridėdamas vertimą į lietuvių kalbą) užpildytą paraišką „Pirminė paraiška importuoti iš trečiųjų šalių į ES ekologiškus produktus, remiantis reglamento (EB) Nr. 1235/2008 19 straipsnio reikalavimais“ („Innitial application to market in the EU organic products from third countries according to Article of regulation (EC) No. 1235/2008“) (toliau – paraiška), pateiktą adresu: http://www.gppaa.min-agricultura.pt/Biologica/CE%20Application%20Form%20Article%2019%20Version%208.pdf. Paraiška pildoma naudojantis ES ekspertų parengtomis gairėmis „Gairės importuoti ekologiškus produktus, remiantis reglamento (EB) Nr. 1235/2008 19 straipsnio reikalavimais“ („Guidance notes for imports of organic products according to Article 19 Regulation (EC) No. 1235/2008 from third countries into European Union“) (toliau – gairės), kurios nurodytos adresu: http://www.gppaa.min-agricultura.pt/Biologica/Notas_interpret_import_EN.pdf, ir siuntos pirmojo gavėjo pavadinimą (vardą, pavardę) ir adresą.

14. Sertifikavimo įstaiga, nustačiusi, jog pagal gaires užpildyta paraiška atitinka teisės aktų reikalavimus, per 3 darbo dienas nuo atitikties teisės aktų reikalavimams nustatymo dienos raštu išsiunčia importuotojui patikrinimo sertifikato originalą.

15. Sertifikavimo įstaiga, nustačiusi, kad pagal gaires užpildyta paraiška ir pateikti dokumentai neatitinka teisės aktų reikalavimų, gali paprašyti importuotojo raštu arba el. paštu papildomai pateikti informaciją, reikalingą dėl objektyvaus sprendimo priėmimo, iškilus neaiškumams, susijusiems su klausimais, ar produktas buvo pagamintas laikantis gamybos taisyklių, atitinkančių reglamento (EB) Nr. 889/2008 III ir IV antraštinėse dalyse nustatytas taisykles, taip pat siekiant išsiaiškinti, ar ūkio subjektams, gaminusiems produktus, buvo pritaikytos kontrolės priemonės, kurios veiksmingumo požiūriu atitinka reglamento (EB) Nr. 889/2008 V antraštinėje dalyje nurodytas priemones, ir tokios kontrolės priemonės jiems buvo nuolatos ir veiksmingai taikomos. Apie tai per 3 darbo dienas Sertifikavimo įstaiga raštu informuoja importuotoją, nurodydama neatitiktį teisės aktų reikalavimams, dėl kurios atsisakoma išduoti patikrinimo sertifikatą.

16. Patikrinimo sertifikato 16 langelyje nurodytą informaciją pildo ir atitinkamai ją patvirtina sertifikavimo įstaiga.

17. Informaciją apie sertifikavimo įstaigos išduotus pagal šiame skyriuje nurodytą tvarką patikrinimo sertifikatus ir jų ištraukas ES Komisijos sukurtoje ekologinio ūkininkavimo informacinėje sistemoje „Ekologinio ūkininkavimo sistema“ („Organic Farming Information System“) adresu https://webgate.ec.europa.eu/agriportal/awaiportal/ pildo sertifikavimo įstaiga.

IV. IMPORTUOJAMŲ EKOLOGIŠKŲ PRODUKTŲ SIUNTOS ARBA PARTIJOS PATIKRA PASIENIO VETERINARIJOS POSTE

18. Importuojant ekologiškų produktų siuntą arba partiją, ūkio subjektas Lietuvos Respublikos pasienio veterinarijos posto pareigūnui pateikia patvirtinamojo dokumento, patikrinimo sertifikato arba patikrinimo sertifikato ištraukos originalą. Pareigūnui suteikus leidimą siuntą arba partiją importuoti kaip ekologišką, dokumentų originalai pažymimi spaudu „Be maisto kontrolės įstaigos leidimo realizuoti draudžiama“.

19. Importuojamų ekologiškų produktų maisto kontrolė atliekama maisto kontrolės vietoje vadovaujantis Importuojamo negyvūninio maisto valstybinės maisto kontrolės tvarkos aprašu, patvirtintu Valstybinės maisto ir veterinarijos tarnybos direktoriaus 2008 m. rugsėjo 24 d. įsakymu Nr. B1-478 (Žin., 2008, Nr. 113-4324; 2008, Nr. 150-6143), ir Gyvūninių produktų, įvežamų į Lietuvos Respubliką, veterinarinio tikrinimo tvarka, patvirtinta 2003 m. rugsėjo 8 d. Valstybinės maisto ir veterinarijos tarnybos direktoriaus įsakymu Nr. B1-723 (Žin., 2003, Nr. 87-3972; 2004, Nr. 85-3096).

20. Atlikus fizinį siuntos arba partijos patikrinimą maisto kontrolės vietoje, už patikrinimo sertifikato 17 langelyje nurodytos informacijos pildymą ir patvirtinimą bei patikrinimo sertifikato arba patikrinimo sertifikato ištraukos patvirtinimą spaudu „Realizuoti leidžiama“ atsakingi kontrolės įstaigos specialistai.

V. BAIGIAMOSIOS NUOSTATOS

21. Importuotojo ir Lietuvos Respublikoje veikiančio pirmojo gavėjo reglamento Nr. 889/2008 63 straipsnyje nurodytų įsipareigojimų vykdymą kontroliuoja kontrolės įstaigos.

22. Ūkio subjektai, pažeidę šio tvarkos aprašo nuostatas, atsako Lietuvos Respublikos teisės aktų nustatyta tvarka.

23. Ūkio subjektai, nesutinkantys su sertifikavimo įstaigos ar kontrolės įstaigų specialistų sprendimais, turi teisę juos skųsti Lietuvos Respublikos teisės aktų nustatyta tvarka.

_________________